L-ambaxxaturi tal-istati membri mlaqqgħin fil-kumitat tar-rappreżentanti permanenti tal-Kunsill illum qablu dwar mandat ta' negozjar dwar il-proposta biex jiġi emendat ir-regolament (KE) Nru 715/2007 dwar l-approvazzjoni tat-tip ta' vetturi bil-mutur fir-rigward tal-emissjonijiet minn vetturi ħfief għall-passiġġieri u vetturi kummerċjali (Euro 5 u Euro 6) u dwar l-aċċess għal informazzjoni dwar it-tiswija u l-manutenzjoni tal-vetturi. Ir-regolament propost huwa maħsub biex jipprovdi bażi legali soda għall-applikazzjoni ta' fatturi ta' konformità speċifiċi għas-sustanza niġġiesa fil-valutazzjoni tal-konformità ta' vetturi ħfief għall-passiġġieri u vetturi kummerċjali mal-limiti tal-UE ta' emissjonijiet mill-egżost. It-test li ntlaħaq qbil dwaru: jistabbilixxi l- fatturi ta' konformità li għandhom jintużaw biex jitkejlu l-emissjonijiet f'sewqan reali (RDE) ta' vetturi ħfief għall-passiġġieri u vetturi kummerċjali fl-istess livelli bħal fil-proposta tal-Kummissjoni; jitlob lill-Kummissjoni teżamina l-iżviluppi tekniċi relatati mal-preċiżjoni tas-sistemi portabbli għall-kejl tal-emissjonijiet (PEMS) kull sentejn u, jekk ikun xieraq, tressaq proposta leġislattiva ġdida bil-għan li l-fatturi ta' konformità jiġu riveduti 'l isfel. Il-passi li jmiss Wara l-qbil tal-lum u ladarba l-Parlament Ewropew ukoll ikun qabel dwar il-pożizzjoni tiegħu, iż-żewġ koleġislaturi ser jibdew negozjati bil-ħsieb li r-regolament propost jiġi adottat malajr fl-ewwel qari. Kuntest Limiti tal-emissjonijiet mill-egżost speċifiċi għas-sustanza niġġiesa huma parti mill-qafas legali tal-approvazzjoni tat-tip tal-vetturi tal-UE. Maż-żmien, dawn wasslu għal tnaqqis sinifikanti fl-emissjonijiet ta' partiċelli tal-egżost kemm f'termini ta' massa kif ukoll ta' numru, kif ukoll għal tnaqqis ta' elementi li jniġġsu, bħall-idrokarburi u l-monossidu tal-karbonju. Madankollu, l-emissjonijiet tal-ossidu tan-nitroġenu (NOx) mill-magni tad-diżil, b'mod partikolari dawk installati f'vetturi ħfief għall-passiġġieri u dawk kummerċjali, ma tnaqqsux daqs kemm kien mistenni bl-introduzzjoni tal-istandards tal-emissjonijiet Ewropej, fl-1991. Waħda mir-raġunijiet għal dan it-tnaqqis insuffiċjenti tal-emissjonijiet hija l-fatt li l-emissjonijiet fil-kundizzjonijiet tas-sewqan fid-dinja reali għandhom tendenza li jkunu konsiderevolment ogħla minn dawk imkejla matul it-testijiet tal-approvazzjoni tat-tip preċedenti. Minħabba din id-diskrepanza bejn l-emissjonijiet imkejla fil-laboratorji u dawk imkejla f'kundizzjonijiet f'sewqan reali, fl-2016 il-Kummissjoni introduċiet metodoloġija ġdida ta' kejl - il-proċedura tat-test tal- emissjonijiet f'sewqan reali . Sabiex jitqiesu l-inċertezzi statistiċi u tekniċi tal-kejl li jsir permezz ta' sistemi portabbli għall-kejl tal-emissjonijiet , il-Kummissjoni introduċiet l-hekk imsejħa " fatturi ta' konformità ". Fit-13 ta' Diċembru 2018, il-Qorti Ġenerali tal-UE annullat parzjalment ir-regolament rilevanti tal-Kummissjoni, peress li kkunsidrat li fatturi ta' konformità jistgħu jiġu stabbiliti legalment biss mill-Parlament Ewropew u mill-Kunsill bħala koleġislaturi. Madankollu l-Qorti Ġenerali ordnat li l-effetti tal-partijiet annullati tar-Regolament tal-Kummissjoni jinżammu sal-adozzjoni ta' leġislazzjoni ġdida li tissostitwihom miż-żewġ koleġislaturi. Sar appell kontra s-sentenza tal-Qorti Ġenerali mill-Kummissjoni, il-Ġermanja u l-Ungerija. Jekk dawn l-appelli jiġu miċħuda, iż-żewġ koleġislaturi ser ikollhom jadottaw ir-regolament propost fi żmien 12-il xahar mid-data ta' dik iċ-ċaħda. It-test miftiehem tar-regolament